قدرتی ماحول کا تحفظ ناگزیر: انسان تاریخ کے پرخطر ترین موڑ پر کھڑا ہے
اقوام متحدہ کی عہدے دار کے مطابق دنیا نے قدرتی ماحول کے تحفظ سے متعلق ان تمام اہداف کے حصول میں 30 فی صد سے بھی کم کامیاب حاصل کی ہے، جسے ناکامی ہی کا نام دیا جا سکتا ہے۔
ویب ڈسک — حیاتیاتی تنوع کے کنوینشن کی سیکرٹری الزبتھ مریما کہتی ہیں کہ پہلے ہی دنیا کے قدرتی ماحول کو بہت نقصان پہنچ چکا ہے۔ ان کا کہنا ہے کہ ماحولیات کو درپیش خطرات کے پیش نظر انسان تاریخ کے سب سے زیادہ پرخطر موڑ پر کھڑا ہے۔ الزبتھ نے اس سلسلے میں کہا کہ 1992 میں ہونے والے حیاتیاتی تنوع کے کنونشن پر عمل درآمد وقت کی اہم ترین ضرورت ہے۔ اس معاہدے کے تین بڑے مقاصد ہیں، جن میں حیاتیاتی اقسام کا تحفظ، قدرتی وسائل کا ایک قابل عمل استعمال اور جینیاتی سائنس سے دنیا میں حاصل ہونے والے فوائد کی منصفانہ تقسیم شامل ہیں۔ لیکن اقوام متحدہ کی عہدے دار کے مطابق دنیا ان تمام اہداف کے حصول میں سو میں سے 30 فی صد سے بھی کم کامیاب ہوئی ہے، جو ناکامی کے دائرے میں آتا ہے۔ عملی سطح پر ان اہداف میں اہم ترین مقاصد، حیاتیاتی اقسام کا بچاؤ، ماحولیاتی آلودگی کو مزید بگڑنے سے روکنا اور جنگلات کے رقبے میں کمی کی روک تھام ہیں۔ اس سال ہونے والی عالمی کانفرنس میں اس پہلو پر غور کیا جائے گا کہ ان اہداف کے حصول کے لیے جدید ٹیکنالوجی کو کیسے منتقل کیا جائے اور اقوام کو اس قابل بنایا جائے کہ وسائل کے بہتر استعمال کو یقینی بنا سکیں۔ اقوام متحدہ کے ماحولیات کے پروگرام کی رہنما انگر اینڈرسن کہتی ہیں کہ قدرتی دنیا کے بچاؤ میں جوان نسل کی شمولیت لازمی ہے۔ اس کے علاوہ مقامی لوگوں کی آرا بھی بہت اہم ہیں، کیونکہ وہ قدرتی ماحول کے تحفظ میں دفاع کے ہراول دستے میں شامل ہیں اور انہیں ان مسائل کا بخوبی علم بھی ہے۔ ایک حالیہ اجلاس میں زراعت کے شعبے کی بہتری کو موضوع بنایا گیا اور اس بارے میں غور و خوض کیا گیا کہ کسانوں کو حیاتیاتی اقسام کے بچاؤ کی جانب کس طرح راغب کیا جائے۔ وہ کہتی ہیں کہ یہ وقت عمل کا ہے، کیونکہ آج کیے گئے وعدے اور اقدامات ہی ہمارے مستقبل کی ضمانت بنیں گے۔